CELEX: 
Language: fi
Date: 2017-09-29 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2016/1011 täydentämisestä määrittämällä, miten muiden rahoitusvälineiden kuin johdannaisten nimellismäärä, johdannaisten nimellismäärä ja sijoitusrahastojen varojen nettoarvo on laskettava

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetussa asetuksessa (EU) 2016/1011 (vertailuarvoja koskeva asetus) säädetään yhteisestä kehyksestä, jolla varmistetaan rahoitusvälineissä, rahoitussopimuksissa tai sijoitusrahastoissa käytettävien vertailuarvojen tarkkuus ja koskemattomuus Euroopan unionissa. Näin asetuksella edistetään sisämarkkinoiden moitteetonta toimintaa ja saavutetaan korkeatasoinen kuluttajan- ja sijoittajansuoja.
            
            
               Tämä delegoitu asetus perustuu vertailuarvoja koskevassa asetuksessa olevaan valinnaiseen valtuutukseen. Toissijaisuuskysymystä on käsitelty vertailuarvoja koskevasta asetuksesta tehdyssä vaikutustenarvioinnissa. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio valtuutti Euroopan arvopaperimarkkinaviranomaisen (EAMV) antamaan sille teknisen lausunnon mahdollisista vertailuarvoja koskevaa asetusta koskevista delegoiduista säädöksistä. EAMV antoi tämän lausunnon komissiolle 10. marraskuuta 2016. Teknistä lausuntoaan valmistellessaan EAMV järjesti kaksi julkista kuulemista – yhden helmi-maaliskuussa 2016 (51 julkaistua vastausta
                  1
               ) ja toisen kesäkuussa 2016 (33 julkaistua vastausta
                  2
               ). Se järjesti myös avoimen kuulemisen 29. helmikuuta 2016. Komissio osallistui EAMV:n työryhmän kokouksiin, joissa valmisteltiin lausuntoa ja avointa kuulemista, ja otti kuulemiseen annetut vastaukset huomioon laatiessaan delegoitua asetusta.  
            
            
               Teknisen lausunnon luonnosta koskevaan EAMV:n kuulemiseen vastanneet olivat laajalti tyytyväisiä niihin sääntöihin, joita sovelletaan, jos EAMV:n ehdottamista tietolähteistä ei ole saatavilla tietoja. Jotkut pyysivät selventämään, että käytettävissä olevien tietojen käyttö ei tarkoita, että vertailuarvon hallinnoijien olisi ostettava mitä tahansa saatavilla olevia tietoja maksua vastaan. Toiset ehdottivat, että toimivaltaisten kansallisten viranomaisten ja EAMV:n olisi myös julkistettava asianomaiset tietolähteensä. 
            
            
               EAMV kysyi myös, olisiko hyödyllistä käyttää käyttölupasopimuksia niiden rahoitusvälineiden tunnistamiseksi, joissa käytetään viitteenä vertailuarvoja, erityisesti sijoitusrahastojen osalta. Suurin osa vastaajista katsoi, että näin ei ole. He totesivat, että käyttölupasopimusten pakollinen käyttö olisi erittäin työlästä erityisesti siksi, että käyttäjillä ei ole oikeudellista velvoitetta vastata kyselylomakkeisiin. Vastaajat myös epäilivät, ettei tämä lähestymistapa johtaisi täydellisen kuvan hahmottamiseen vertailuarvojen käyttöasteesta. Tästä johtuen EAMV päätti olla viittaamatta käyttölupasopimusten käyttämiseen lausunnossaan, eikä sitä mainita tässä delegoidussa säädöksessä.
            
            
               Komissio puolestaan piti eri sidosryhmien kanssa vuoden 2016 aikana ja vuoden 2017 ensimmäisellä neljänneksellä useita kokouksia, joissa keskusteltiin delegoiduista säädöksistä. Komissio järjesti myös asianomaisen asiantuntijaryhmän kanssa kaksi kokousta, joissa jäsenvaltioiden valtiovarainministeriöiden ja valvontaviranomaisten asiantuntijat keskustelivat delegoiduista toimenpiteistä. Kokouksiin osallistui myös Euroopan parlamentin ja EAMV:n edustajia tarkkailijoina. 
            
            
               Yleisöä pyydettiin antamaan palautetta komission delegoidun asetuksen luonnoksesta komission sisäisen lausuntokierroksen jälkeen. Tämä tapahtui 22. kesäkuuta 2017 ja 20. heinäkuuta 2017 välisenä aikana. Yksi vastaaja huomautti, että EAMV:n lisäohjeista voisi olla hyötyä, jos käytetään 4 artiklassa määriteltyjä vaihtoehtoisia määriä ja arvoja. Toinen vastaaja ehdotti, että 4 artiklassa oleva viittaus ”mahdollisimman hyvin ja parhaan kykynsä mukaan” olisi liitettävä myös 1, 2 ja 3 artiklaan. Asetuksen 1, 2 ja 3 artiklassa kuitenkin käytetään selkeästi määriteltyjä viittauksia. Vertailuarvojen hallinnoijien olisi voitava noudattaa niitä. Niiden asiaksi jätetään päättää, mistä ne tiedot saavat, mutta niiden vastuulla on myös se, että tiedot pitävät paikkansa.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Säädöksen 1 artiklassa määritetään, miten alkuvaiheen laskelmat tehdään, jos vaaditut tiedot, jotka kuvataan 2–4 artiklassa, eivät ole saatavilla, kun tämä delegoitu asetus tulee voimaan.
            
            
               Säädöksen 2–4 artiklassa eritellään, miten nimellismäärät ja omaisuuserien nettoarvo olisi laskettava sen määrittämiseksi, olisiko vertailuarvo tunnustettava kriittiseksi. 
            
            
               Säädöksen 5 artiklassa määritetään, miten laskelma tehdään, jos vertailuarvoon viitataan välillisesti. 
            
            
               KOMISSION DELEGOITU ASETUS (EU) …/…,
            
            
               annettu 29.9.2017,
            
            
               Euroopan parlamentin ja neuvoston asetuksen (EU) 2016/1011 täydentämisestä määrittämällä, miten muiden rahoitusvälineiden kuin johdannaisten nimellismäärä, johdannaisten nimellismäärä ja sijoitusrahastojen varojen nettoarvo on laskettava
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011
                  3
                ja erityisesti sen 20 artiklan 6 kohdan a alakohdan,
            
            
               sekä katsoo seuraavaa:
            
            
               (1)Vertailuarvoon viittaavien rahoitusvälineiden, rahoitussopimusten tai sijoitusrahastojen kokonaisarvo on keskeinen peruste, kun kyseinen vertailuarvo luokitellaan asetuksen (EU) 2016/1011 mukaisesti kriittiseksi, merkittäväksi tai muuksi kuin merkittäväksi. Sen vuoksi on tarpeen, että muiden rahoitusvälineiden kuin johdannaisten nimellismäärä, johdannaisten nimellismäärä ja sijoitusrahastojen varojen nettoarvo lasketaan samalla tavalla kaikkialla unionissa vertailuarvojen johdonmukaisen luokittelun jäsenvaltioissa ja asetuksen (EU) 2016/1011 yhdenmukaisen soveltamisen varmistamiseksi.
            
            
               (2)Vertailuarvojen luotettavuuden varmistamiseksi rahoitusvälineiden nimellismäärä, johdannaisten nimellismäärä ja sijoitusrahastojen varojen nettoarvo olisi sen vuoksi laskettava käyttäen säänneltyjä tietoja, jos ne ovat saatavilla. 
            
            
               (3)Rahoitusvälineiden, rahoitussopimusten tai sijoitusrahastojen kokonaisarvo olisi laskettava ottamalla huomioon suorat viittaukset kyseisiin rahoitusvälineisiin, rahoitussopimuksiin tai sijoitusrahastoihin ja välilliset viittaukset vertailuarvojen yhdistelmässä olevaan vertailuarvoon. Jos rahoitusväline, rahoitussopimus tai sijoitusrahasto sisältää viittauksen lukuisiin vertailuarvoihin, on asianmukaista ottaa nämä useat viittaukset huomioon vertailuarvoon viittaavien rahoitusvälineiden, rahoitussopimusten tai sijoitusrahastojen kokonaisarvoa laskettaessa, koska kyseiset rahoitustuotteet eivät ole riippuvaisia yksinomaan kyseisestä vertailuarvosta. Sen vuoksi on määritettävä, miten kokonaisarvo lasketaan silloin, kun on kyse välillisistä viittauksista, jotta sitä voitaisiin soveltaa suoraan ja mitata johdonmukaisesti unionissa,
            
            
               ON HYVÄKSYNYT TÄMÄN ASETUKSEN:
            
            
               1 artikla
                  Muiden rahoitusvälineiden kuin johdannaisten sekä yhteissijoitusyritysten osuuksien nimellismäärä
            
            
               Muiden rahoitusvälineiden kuin johdannaisten sekä yhteissijoitusyritysten osuuksien nimellismäärä on komission delegoidun asetuksen (EU) 2017/585
                  4
                liitteessä olevan taulukon 3 kentässä 14 tarkoitettu liikkeeseen laskettu kokonaisnimellismäärä rahamääräisesti ilmaistuna.
            
            
               2 artikla
                  Johdannaisten nimellismäärä
            
            
               Asetuksen (EU) 2016/1011 20 artiklan 6 kohdan a alakohdassa tarkoitettu johdannaisten nimellismäärä on komission delegoidun asetuksen (EU) 2017/104
                  5
                liitteessä olevan taulukon 2 kentässä 20 tarkoitettu nimellismäärä. Jos kyseinen nimellismäärä on kuitenkin negatiivinen, nimellismäärä on yhtä suuri kuin absoluuttinen arvo.
            
            
               Luottojohdannaisten indeksiä koskevissa transaktioissa nimellismäärään sovelletaan delegoidun asetuksen (EU) 2017/104 liitteessä olevan taulukon 2 kentässä 89 olevaa indeksikerrointa.
            
            
               3 artikla
                  Yhteissijoitusyritysten varojen nettoarvo
            
            
               Asetuksen (EU) 2016/1011 20 artiklan 6 kohdan a alakohdassa tarkoitettu yhteissijoitusyritysten varojen nettoarvo on yksi seuraavista:
            
            
               a)niiden yhteissijoitusyritysten osalta, joihin sovelletaan Euroopan parlamentin ja neuvoston direktiiviä 2009/65/EU
                  6
               : mainitun direktiivin 68 artiklan 2 kohdassa tarkoitetussa viimeisimmässä vuosikertomuksessa tai puolivuotiskatsauksessa ilmoitettu osuuden nettoarvo kerrottuna osuuksien lukumäärällä;
            
            
               b)niiden yhteissijoitusyritysten osalta, joihin sovelletaan Euroopan parlamentin ja neuvoston direktiiviä 2011/61/EU
                  7
               : viimeisin saatavilla oleva komission delegoidun asetuksen (EU) N:o 231/2013
                  8
                104 artiklan 1 kohdan c alakohdassa tarkoitettujen nettovarojen arvo.
            
            
               4 artikla
                  Vaihtoehtoisten määrien ja arvojen käyttäminen
            
            
               Jos määriä tai arvoja, joita käytetään niiden  rahoitusvälineiden, rahoitussopimusten tai sijoitusrahastojen kokonaisarvon laskennassa, jotka viittaavat 1, 2 ja 3 artiklassa tarkoitettuun vertailuarvoon, ei ole saatavilla tai ne ovat puutteellisia, asetuksen (EU) 2016/1011 20 artiklan 1 kohdan a kohdassa tarkoitettu kokonaisarvo ja saman asetuksen 24 artiklan 1 kohdan a alakohdassa tarkoitettu yhteenlaskettuun keskiarvoon viittaava kokonaisarvo on laskettava käyttämällä vaihtoehtoisia määriä tai arvoja, kuten arvioita ja määriä tai arvoja, jotka ovat peräisin yksityisiltä tiedontarjoajilta tai markkinatoimijoiden laskemista tai julkaisemista avoinna olevien sopimusten tiedoista, edellyttäen että kyseiset arviot ja määrät tai arvot ovat riittävän tunnettuja ja luotettavia.
            
            
               Vaihtoehtoisia määriä tai tietoja käyttävän hallinnoijan on laskettava kokonaismäärä mahdollisimman hyvin ja parhaan kykynsä mukaan saatavilla olevien tietojen perusteella.
            
            
               Vaihtoehtoisia määriä tai tietoja käyttävän hallinnoijan on kirjallisesti toimitettava toimivaltaiselle viranomaiselle tiedot tietolähteistä, joita se käytti tehdessään toimivaltaiselle viranomaiselle asetuksen (EU) 2016/1011 24 artiklan 3 kohdan mukaisen ilmoituksen.
            
         
         
            
               5 artikla
                  Valuutta
            
            
               Edellä 1, 2 ja 3 artiklassa tarkoitetut määrät ja arvot on ilmoitettava euroina. Määrät ja arvot on tarvittaessa muunnettava käyttäen Euroopan keskuspankin julkaisemaa päiväkohtaista euron viitekurssia.
            
            
               6 artikla
                  Vertailuarvoon viittaaminen välillisesti vertailuarvojen yhdistelmässä
            
            
               Jos vertailuarvoa käytetään välillisesti vertailuarvojen yhdistelmässä, asetuksen (EU) 2016/1011 20 artiklan 1 kohdassa ja 24 artiklan 1 kohdan a alakohdassa tarkoitettujen kynnysarvojen soveltamisessa käytettävät määrät tai arvot ovat seuraavat:
            
            
               a)vertailuarvon paino prosentteina vertailuarvojen yhdistelmässä kerrottuna tapauksen mukaan kyseisen rahoitusvälineen tai sijoitusrahaston kokonaismäärällä tai -arvolla tai keskiarvolla, jos kyseessä on selvästi ilmoitettu paino tai se voidaan arvioida muiden käytettävissä olevien tietojen perusteella;
            
            
               b)tapauksen mukaan kyseisen rahoitusvälineen tai sijoitusrahaston kokonaismäärä tai -arvo tai keskiarvo jaettuna vertailuarvojen yhdistelmässä olevien vertailuarvojen lukumäärällä, jos vertailuarvon painoa ei ole määritelty tai sitä ei voida arvioida.
            
            
               7 artikla
                  Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 29.9.2017.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  EUVL L 171, 29.6.2016, s. 1.
               
               
                  
                     (4)
                  Komission delegoitu asetus (EU) 2017/585, annettu 14 päivänä heinäkuuta 2016, Euroopan parlamentin ja neuvoston asetuksen (EU) N:o 600/2014 täydentämisestä rahoitusvälineen viitetietoja koskevia normeja ja muotoja sekä Euroopan arvopaperimarkkinaviranomaisen ja toimivaltaisten viranomaisten suorittamiin järjestelyihin liittyviä teknisiä toimenpiteitä koskevilla teknisillä sääntelystandardeilla (EUVL L 87, 31.3.2017, s. 368).
               
               
                  
                     (5)
                  Komission delegoitu asetus (EU) 2017/104, annettu 19 päivänä lokakuuta 2016, OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 täydentämisestä kauppatietorekistereihin ilmoitettavien tietojen vähimmäisyksityiskohtia koskevien teknisten sääntelystandardien osalta annetun delegoidun asetuksen (EU) N:o 148/2013 muuttamisesta (EUVL L 17, 21.1.2017, s. 1).
               
               
                  
                     (6)
                  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
               
               
                  
                     (7)
                  Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1).
               
               
                  
                     (8)
                  Komission delegoitu asetus (EU) N:o 231/2013, annettu 19 päivänä joulukuuta 2012, Euroopan parlamentin ja neuvoston direktiivin 2011/61/EU täydentämisestä poikkeuksien, yleisten toimintaedellytysten, säilytysyhteisöjen, vivutuksen, avoimuuden ja valvonnan osalta (EUVL L 83, 22.3.2013, s. 1).